Fra den ene verden til den anden. For et år siden vinkede 18-årige Grace Cussel farvel til sin familie og sit liv i New Zealand for at blive udvekslingselev i organisationen Rotarys udvekslingsprogram i Danmark. I dag er det år næsten gået, og hun og resten af de 35 udvekslingsstuderende fra forskellige kontinenter var samlet i Aalborg for at sige farvel igen. Denne gang til hinanden og til Danmark. - Det bliver svært at tage hjem, for Danmark er hjem nu. Jeg glæder mig selvfølgelig til at se min familie igen, men jeg vil altid savne mit andet hjem. Danmark... Jeg skal savne jer så meget, sagde Grace Cussel på næsten perfekt dansk. - Danmark er et af de bedste steder at komme på udveksling. Vi har jo set hele landet og mødt så mange mennesker. Det er den største oplevelse i vores liv, og vi er kun 15, 16, 17 år gamle. Så det har været fantastisk. 100 procent, sagde Grace Cussel. Hun har dog også gjort en ekstra stor indsats for at få et godt ophold i Danmark og for at få så meget ud af oplevelsen som muligt. Grace Cussel blev ved samlingen nemlig valgt som årets Outstading Student af Rotary. - Det gør det bar ekstra svært - for hvornår kommer jeg til Danmark igen? Men jeg vidste jo godt, at jeg skulle hjem til New Zealand igen efter et år, sagde Grace Cussel.

Referat:
18-årige Grace Cussel sagde i dag farvel - til sine medstuderende, til Rotary og til Danmark, hvor hun har haft sit livs oplevelse.